**OBRAZLOŽENJE**

**prijedloga Odluke o planu, programu i načinu upoznavanju stanovništva s opasnostima od požara na području Grada Zagreba**

**1. Pravni temelj za donošenje odluke**

Člankom 15. stavkom 2. Zakona o zaštiti od požara (Narodne novine 92/10 i 114/22) propisano je da odluku o planu, programu i načinu upoznavanja s opasnostima od požara donose jedinice lokalne i područne (regionalne) samouprave za svoje područje te pravne osobe na svom vlasništvu.

Člankom 41. točkom 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**2. Ocjena stanja, osnovna pitanja koja treba urediti i svrha koja se želi postići uređivanjem odnosa na predloženi način**

Predmetnim prijedlogom Odluke o planu, programu i načinu upoznavanja s opasnostima od požara na području Grada Zagreba (u daljnjem tekstu: Prijedlog odluke) uređuje se okvirni plan i program te način upoznavanja stanovništva s opasnostima od požara na području Grada Zagreba te nositelji provedbe mjera i aktivnosti.

Člankom 15. stavkom 2. Zakona o zaštiti od požara propisana je obveza jedinice lokalne samouprave da za svoje područje donese odluku o planu, programu i načinu upoznavanja s opasnostima od požara. Člankom 48. stavkom 1. alinejom 2. i 3. Zakona o sustavu civilne zaštite (Narodne novine 82/15, 118/18, 31/20, 20/21 i 114/22) propisane su preventivne aktivnosti u sustavu civilne zaštite koje obuhvaćaju jačanje svijesti građana, ranjivih i posebnih ciljanih društvenih skupina o opasnostima i mjerama za zaštitu te korištenje broja 112 kao i odgoj i obrazovanje djece o specifičnim sadržajima na temelju postojećih ili posebnih programa. Prijedlogom predmetne odluke objedinjuju se preventivne aktivnosti iz područja zaštite od požara odnosno civilne zaštite u smislu obveze donošenja plana i programa upoznavanja stanovništva o opasnostima, događajima koji prethode nastanku opasnosti, radnjama koje treba poduzeti kada se opasan događaj dogodi te preventivnim mjerama koje za cilj imaju sprječavanje nastajanja opasnih događaja iz područja zaštite od požara i civilne zaštite.

Zakonom o zaštiti od požara je propisano da svatko ima pravo i obvezu biti upoznat s opasnostima od požara na mjestu gdje boravi ili radi. Prijedlog odluke se donosi kao jedna od preventivnih mjera zaštite od požara s ciljem podizanja svijesti o opasnostima od požara među stanovništvom Grada Zagreba, upoznavanje stanovništva s preventivnim mjerama zaštite od požara, usvajanje pravilnog načina ponašanja u slučaju nastanka požara, olakšavanje spašavanja ljudi i imovine u slučaju požara te smanjenja broja požara, broja stradalih osoba i materijalne štete u požaru.

Isto tako, donošenjem predmetne odluke i provođenjem odredbi iste postiže se viši stupanj sigurnosti i zaštite građana i imovine, sigurnosti prometa i zaštite okoliša. Donošenjem predmetne odluke stvorili bi se preduvjeti, ali i obveza izrade provedbenih dokumenata upoznavanja stanovništva s opasnostima od požara.

O nacrtu prijedloga Odluke o planu, programu i načinu upoznavanja s opasnostima od požara na području Grada Zagreba provedi se savjetovanje sa zainteresiranom javnošću u razdoblju od 12. prosinca 2024. do 10. siječnja 2025.

S obzirom na navedeno, predlaže se Gradskoj skupštini Grada Zagreba da donese Odluku o planu, programu i načinu upoznavanja s opasnostima od požara na području Grada Zagreba, kao u predloženom tekstu.

**3. Sredstva potrebna za provođenje ove odluke**

Za provođenje ove odluke nije potrebno osigurati sredstva u Proračunu Grada Zagreba za 2025. i projekcijama za 2026. i 2027. godinu.

**4. Obrazloženje odredaba Prijedloga odluke**

**Člankom 1.** Prijedloga odluke određuje se plan, program i način upoznavanja stanovništva s opasnostima od požara na području Grada Zagreba.

**Člankom 2.** Sukladno članku 11. stavku 5. Zakona o ravnopravnosti spolova (Narodne novine 82/08 i 69/17) jedinice lokalne i područne (regionalne) samouprave, pravne osobe s javnim ovlastima i druge pravne osobe i obrtnici koji zapošljavaju više od 20 zaposlenih obvezne su u svoje opće akte unijeti antidiskriminacijske zakonske odredbe i mjere za uspostavljanje ravnopravnosti spolova. Ovim člankom se utvrđuje antidiskriminacijska odredba.

**Člankom 3.** Prijedloga odluke utvrđuje se cilj upoznavanja stanovništva s opasnostima od požara.

**Člankom 4.** Prijedloga odluke utvrđuje se da svatko ima pravo i obvezu biti upoznat s opasnostima od požara na mjestu gdje boravi ili radi. Također, utvrđuje se način upoznavanja stanovništva s opasnostima od požara, kao i koje su ciljne skupine stanovništva za provođenje edukacija o opasnostima od požara te način upoznavanja djece i mladeži s opasnostima od požara.

**Člankom 5**. Prijedloga odluke utvrđuje se okvirni sadržaj plana upoznavanja stanovništva s opasnostima od požara koji se sastoji od edukativnih i informativnih aktivnosti i to: predavanja i radionica, informativnih kampanja, vježbi evakuacije, organizacije natjecanja i kvizova te korištenje mrežnih stranica i društvenih mreža za edukaciju stanovništva o prevenciji od požara.

**Članak 6.** Prijedloga odluke utvrđuje okvirni sadržaj programa upoznavanja stanovništva s opasnostima od požara koji se sastoji od predavanja i radionica koje obuhvaćaju teme razumijevanja požara, prevencije požara, pravilnog postupanja u slučaju požara te korištenja vatrogasnih aparata. Također se utvrđuje da se sadržaj predavanja i radionica prilagođava dobi i strukturi polaznika te da se u okviru predavanja i radionica koriste raznovrsne metode, kao što su prezentacije, video materijali, praktične vježbe. Utvrđuje se da se natjecanja i kvizovi organiziraju za djecu i mladež s ciljem poticanja interesa za prevenciju požara te da se djeca i mladež usmjeravaju u programe izvannastavnih aktivnosti koje se bave prevencijom požara kao što su programi dobrovoljnih vatrogasnih društava. Također se utvrđuje da se predavanja i radionice za osobe s invaliditetom provode u suradnji s udrugama osoba s invaliditetom kako bi se osigurale njihove specifične potrebe.

**Člankom 7.** Prijedloga odluke utvrđuje se da ciljne skupine i raspored provedbe plana i programa iz članaka 5. i 6. ove odluke, s obzirom na intenzitet opasnosti od požara i specifične opasnosti od požara u određenim gradskim četvrtima, određuje gradsko upravno tijelo nadležno za civilnu zaštitu, zaštitu od požara i vatrogastvo, sukladno važećim planskim dokumentima zaštite od požara za područje Grada Zagreba.

**Člankom 8.** Prijedloga odluke utvrđuje se da će se u slučaju neposredne opasnosti od požara za stanovništvo Grada Zagreba poduzet mjere i radnje kako bi obavješćivanje bilo pravodobno i efikasno u svrhu primjene mjera samozaštite i evakuacije. Nadalje se utvrđuje da će se stanovništvo upozoriti na neposrednu opasnost od požara aktiviranjem vatrogasnih sirena za uzbunjivanje te razglasnim uređajima, gdje to tehničke mogućnosti dopuštaju. Također se utvrđuje da se obavijesti stanovništvu putem medija u slučaju požara mogu dati putem javnih radio i televizijskih postaja, mrežnih stranica Grada Zagreba, Vatrogasne zajednice Grada Zagreba, Javne vatrogasne postrojbe Grada Zagreba, aplikacija za pametne telefone i druge uređaje te na druge prikladne načine.

**Člankom 9.** Prijedloga odluke utvrđuje se da su nositelji provedbe mjera i aktivnosti iz ove odluke Vatrogasna zajednica Grada Zagreba, Javna vatrogasna postrojba Grada Zagreba, gradska upravna tijela Grada Zagreba, obrazovne ustanove, vijeća gradskih četvrti Grada Zagreba, udruge građana i mediji te da se obavijesti o aktualnostima i aktivnostima vezanim uz zaštitu od požara koje se provode sukladno ovoj odluci objavljuju na oglasnim pločama sjedišta gradskih četvrti i na mrežnoj stranici Grada Zagreba.

**Člankom 10.** Prijedloga odluke utvrđuje se da ova odluka stupa na snagu osmoga dana od dana objave u Službenom glasniku Grada Zagreba, što je u skladu s člankom 119. stavkom 2. Poslovnika Gradske skupštine Grada Zagreba (Službeni glasnik Grada Zagreba 15/23).